Ֆինլանդիային ու Շվեդիային ՆԱՏՕ տանող ճանապարհին կարող են հետեւել այլ երկրներ եւս
Ֆինլանդիային ու Շվեդիային ՆԱՏՕ տանող ճանապարհին կարող են հետեւել այլ երկրներ եւս Նախագահ Ջո Բայդենը հինգշաբթի օրը ոգևորությամբ ողջունեց ՆԱՏՕ-ին միանալու Ֆինլանդիայի եւ Շվեդիայի հայտերը:
Հինգշաբթի օրը, Սպիտակ տանը հանդիպելով Շվեդիայի և Ֆինլանդիայի առաջնորդների հետ, նախագահ Ջո Բայդենն ասաց, որ ՆԱՏՕ-ի անդամները բազմաթիվ պատճառներ ունեն երկու երկրներին դաշինքի մեջ արագ ընդունելու համար: «Շվեդիան և Ֆինլանդիան ունեն ուժեղ ժողովրդավարական հաստատություններ, ուժեղ զինված ուժեր և ուժեղ և թափանցիկ տնտեսություններ: Եվ բարոյական ուժեղ զգացում ունեն, թե որն է ճիշտը’’: Շվեդիայի վարչապետ Մագդալենա Անդերսոնն ասել է, որ իր երկիրը շատ բան է կարող առաջարկել Երկրորդ աշխարհամարտից հետո խորհրդային ագրեսիային հակազդելու նպատակ ունեցող, երեսուն երկրներից կազմված դաշինքին: «Այսօր Ուկրաինայում տիրող իրավիճակը մեզ հիշեցնում է եվրոպական պատմության ամենամութ օրերը: Եվ մութ ժամանակներում է հատկապես կարեւոր գտնել մտերիմ բարեկամներ», ասել է նա: Սակայն որոշ վերլուծաբաններ ասում են, որ այս քայլը կարող է ավելի սադրել Ռուսաստանին: Մելանի Սիսսոնը Բրուքինգսի հաստատությունից Zoom-ի միջոցով ‘’Ամերիկայի Ձայն’’-ին տված հարցազրույցում ասում է, որ անկախ նրանից, թե ինչ կարծիքներ կան դաշինքում երկու այս պետություններին ընդգրկելու հարցում, ինքը կարծում է, որ այս պահին դա խելամիտ քայլ չէ: ‘’Դա ցույց է տալիս ռազմավարական համբերության որոշակի պակաս’’, ասում է նա: Պուտինը, որը դեպի Ուկրաինա արշավը համարում է ՆԱՏՕ-ին միանալու Կիեւի ցանկության նկատմամբ Մոսկվայի պատասխան, այժմ ՆԱՏՕ-ին միանալու Ֆինլանդիայի եւ Շվեդիայի մտադրությունը համարում է սպառնալիք Ռուսաստանի համար: Այստեղ ավելանում է խնդիր նաեւ ՆԱՏՕ-ի անդամներից մեկի կողմից: Խոսքը Թուրքիայի մասին է, որի նախագահը երկու երկրներին մեղադրում է «ահաբեկիչների» ապաստան տալու և Թուրքիայի դեմ պատժամիջոցներ կիրառելու մեջ։ «Մենք խնդրել ենք 30 ահաբեկիչների արտահանձնել, բայց Շվեդիայից ստացել ենք մերժում: Դուք մեզ չեք հանձնի ահաբեկիչներին, մենք էլ թույլ չենք տա, որ դուք մտնեք ՆԱՏՕ’’, ասել է Էրդողանը: Մինչ այս հարցը հայտնվել է թուրքական փակուղում, խոսք է գնում այլ երկրների կողմից եւս ՆԱՏՕ-ն ընդարձակելու մասին: ՆԱՏՕ-ում ԱՄՆ-ի նախկին դեսպանը «Ամերիկայի Ձայն»-ին Skype-ի միջոցով ասել է. ‘’Եթե իրենց վտանգված են զգում Ֆինլանդիան ու Շվեդիան, ապա իրենց անվտանգ չեն կարող համարել Ուկրաինան, Վրաստանը, Մոլդովան, Բալկանների մի մասը’’: